Yubu 4
Erifaji ojuko Yubu
1Erifaji Lateman ogamo doge ni,
2“Ka ŋat mo otemo lok kwedi, ibijul?
Ento aŋa ma twero jukke owek lok?
3Nen, in ibedo ka pwonyo jo mapol,
ci ibedo ka jiŋo ciŋ jo manyap.
4Dano ma oyokke mito poto in yam ijolo ki lokki,
ci ibedo ka yubo dano muloc obed matek.
5Ento koni can doŋ obino i komi, ci pe idiyo cwinyi;
ogudi, ci doŋ ibaŋŋe woko.
6Lworoni i kom Lubaŋa pe kwanyo par woko ki i cwinyi mono?
Leŋcwinyi pe miyo ibedo ki gen?”
7“Koŋ itam, aŋa ma pe ki bal ma yam oto?
Jo ma cwinygi teŋ ginekogi woko ki ka kwene?
8Macalo atyeko neno-ni, jo gipuro bal
ci gicoyo ayelayela macalo kodi, gikayo bene marom.
9Gito ki yamo yweyo pa Lubaŋa, alur doge me kinigane tyekogi.
10Mor pa labwor, ki dwan labwor mager doŋ oliŋ;
lak litino labwor doŋ otur.
11Labwor matek to, pien gin ma edwar pe,
litino pa min labwor guket woko ata.”
12“Yam gikelo lok bota i muŋ,
ita owinyo ka gikwilo akwila,
13-i kin tam mua ki i lek me dyewor,
i cawa ma dano nino matek.
14Lworo madwoŋ obino i koma, ki myelkom,
omiyo cogona ducu oyeŋŋe.
15Tipo okato i waŋa, ci yer koma ducu oa.
16Lacen ocuŋ mot,
ento pe apoko kit ma nen kwede.
Cal gin mo onoŋo tye i nyima,
piny oliŋ woko litik;
lacen awinyo dwan ma wacci,
17‘Tika dano ma to-ni bedo ma kite atir i nyim Lubaŋa?
Dano twero bedo ma olony i nyim Lacwecce?
18Lubaŋa pe geno kadi wa luticce,
ki lumalaikane bene en ŋolo bal.
19Jo ma komgi calo odi me lobo,
ma gutigi gicibo i kweyo,
ma ginyotogi macalo nyenye,
gibedo niŋniŋ kono?
20I kin odiko ki otyeno gityekogi woko,
girwenyo matwal kun ŋat ma paro pe.
21Gito woko oyot, kun peya ginoŋo ryeko,
macalo kema poto ka gigonyo tolle.’ ”